da en da nl ca da da de es da da da da da da da da da da da da da da da da da da da da nb da da da da da nb da da da da da da da da da da da da da da da da da da da da da da en da en da en da da da da da da da de da da da da da da da da da da da da da nl da en da da es nl da
Varmt nyt i en kold tid: Bygningsejere i Aarhus sparer energi svarende til 600 parcelhuse | Erhvervsstyrelsen
12.9.2022 09:15:17 CEST | Erhvervsstyrelsen
Forsyningsselskabet Kredsløb har i EU-projektet Energispring Aarhus samlet 32 af de største bygningsejere i Aarhus Kommune om en fælles mission: Lavere energiforbrug. 1,7 mio. kvadratmeter bygningsmasse overvåges nu i døgndrift af Kredsløb.
For Kollegiekontoret i Aarhus, der administrerer ca. 5.000 boliger i Aarhus Kommune, kan selv små justeringer reducere energiforbruget. Her er varmemester Ole Fenger Lassen i gang på Tranekollegiet, et nyt kollegium i Vejlby. Foto: Kollegiekontoret i Aarhus
I en tid med stigende energipriser er danskerne for alvor begyndt at se på varme- og elregningen. Også hos de store bygningsejere i Aarhus er der stort fokus på lavere energiforbrug, og det mærkes direkte i EU-projektet Energispring Aarhus.
I Energispring Aarhus er 32 partnere, som repræsenterer 5,5 mio. kvm bygninger inden for kontor, handel, institutions- og etageboligbyggeri i Aarhus Kommune, gået sammen i et netværk med ét fælles mål: At reducere energiforbruget.
Projektet, der er støttet af EU’s Regionalfond med ca. 1,8 mio. kr., arbejder på to fronter: Dels har partnerne tilmeldt ca. 1,7 mio. kvm bygningsmasse i Kredsløbs database, hvor de har mulighed for løbende at overvåge energiforbruget og sammenligne med andre partnere. Desuden har Energispring Aarhus samlet de 32 partnere i et netværk, hvor der udveksles ideer og erfaringer.
Partner: Godt redskab i dagligdagen
Hos Kollegiekontoret i Aarhus, der administrerer ca. 5.000 boliger på 32 kollegier, er projekt- og driftschef Kim S. Møller glad for databasen:
”Vi har givet Kredsløb adgang til vores forbrugsdata, og nu kan vi på hver matrikel, som vi administrerer, følge energiforbruget. Det er et fantastisk godt redskab i dagligdagen, for dermed kan vi lynhurtigt se, hvis et kollegium halter lidt efter.”
Og det virker: I løbet af projektets to første år er der via databasen registreret et fald i forbruget af varme med 10.650 MWh. Det svarer til det årlige varmeforbrug i knap 600 parcelhuse på 150 kvm med to voksne og to børn.
I Kredsløb har partnerne i Energispring Aarhus gratis adgang til værktøjer, forbrugsdata og netværk. Netværket er opbygget, fordi Aarhus Kommune vil tættere på sine kunder i Kredsløb. Og det er lykkedes, siger netværksleder Casper Høgh Sønnichsen fra Kredsløb:
”Vi har udover netværksmøderne holdt kurser for partnernes varmemestre og ejendomsinspektører, og vi har derfor nu en endnu bedre dialog med dem, der faktisk går ude i bygningerne og skruer på ventilerne.”
Energispring Aarhus kan dog ikke tage æren for hele energibesparelsen, understreger Casper Høgh Sønnichsen:
”Mange virksomheder har været i gang i nogle år og har det som en del af deres strategi og målsætning at bruge mindre energi og belaste klimaet mindre.”
Det gælder blandt andet mejerikoncernen Arla, som kom med i Energispring Aarhus lige før sommerferien. Nu overvåges energiforbruget i hovedsædet i Viby J og udviklingscentret Arla Innovation Centre i Skejby, sammenlagt ca. 60.000 kvm, via databasen i Kredsløb. Morten Asferg, maskinmester i Global Facility hos Arla, fortæller:
”Vi har siden sidste år reduceret varmeforbruget med 19 pct., men vi vil længere ned, og derfor meldte vi vores adresser ind til databasen i juni.”
Han tilføjer, at Arla arbejder efter FN’s Verdensmål og har som en del af sin strategi at reducere det samlede energiforbrug og koncernens klimaaftryk:
”Vi har forskellig baggrund og forskellige måder at løse tingene på. Derfor ser vi frem til at deltage i netværket i Energispring, hvor vi håber at få inspiration med hjem og give vores idéer og erfaringer videre til andre.”
EU-projektet slutter med udgangen af 2022, hvor støtten fra EU’s Regionalfond ophører. Casper Høgh Sønnichsen håber og tror på, at projektets resultater videreføres:
”Det har taget tre år at nå hertil, hvor vi er i dag med 32 partnere og et velfungerende netværk. Travle bygningsejere sætter tid af til netværksmøderne, og Energispring Aarhus er en del af kommunens klimaplan. Vi leverer resultater.”
Resultater i Energispring Aarhus
32 partnere med 370 bygninger deltager i EU-projektet.
5,5 mio. kvm bygningsmasse er repræsenteret, og Kredsløb overvåger energiforbruget i 1,7 mio. kvm.
Det samlede forbrug af varme er reduceret med 10.650 MWh siden medio 2020. Ifølge Dansk Energi bruger en gennemsnitsfamilie på to voksne og to børn i et 150 kvm stort hus 18.100 kWh om året på varme.
Den samlede reduktion af CO2 er på 498 tons.
Kredsløb er Aarhus Kommunes forsyningsselskab,  der leverer fjernvarme til 330.000 borgere og genanvender affald for 174.000 husstande i Aarhus Kommune.
FAKTA Om Energispring Aarhus
Energispring Aarhus er et professionelt netværk, hvor private bygningsejere sammen med Kredsløb (Aarhus AffaldVarme) og Aarhus Kommune sætter fokus på energibesparelser gennem benchmarking i en database, videndeling og tæt samarbejde. Målet er:
1. At projektet omfatter 4 mio. m2 (20 pct.) af den samlede bygningsmasse i Aarhus Kommune primært inden for erhvervs- og etagebyggeri, og at en stor del af bygningsmassen indmeldes til benchmarking i en database hos Kredsløb.
2. At bygningsmassen, der indmeldes til benchmarking, opnår en gennemsnitlig samlet energibesparelse (el og varme) på 15 pct. over en 5-årig periode.
Projektet drives af Kredsløb og er støttet med ca. 1,8 mio. kr. fra EU’s Regionalfond. Energispring Aarhus startede i marts 2020 og slutter med udgangen af 2022.
Læs mere om Energispring Aarhus i Erhvervsstyrelsens projektdatabase
Læs mere om Energispring Aarhus på projektets hjemmeside
FAKTA Om EU’s Regionalfond
I perioden 2014-2020 investerede EU's Regionalfond, Socialfond og danske partnere hvert år 1 mia. kr. i aktiviteter for at skabe vækst og beskæftigelse i hele landet.
Regionalfondsprogrammet for 2014-2020 var målrettet bedre vækstvilkår for små og mellemstore virksomheder, der spiller en vigtig rolle i at skabe vækst og nye arbejdspladser i Danmark.
Derfor medfinansierede EU's Regionalfond projekter, der skulle:
Udarbejde vækstplaner for virksomhederne
Hjælpe virksomhederne med at blive mere ressourceeffektive
Understøtte bæredygtig, grøn byudvikling i kommuner med
Hvis du vil vide mere om Energispring Aarhus, kan du kontakte:
Søren Munch, DE Kommunikation, 3529 1775 og SorMun@erst.dk
eller Rikke Angel, DE Kommunikation, 3529 1789 og RikAng@erst.dk
For Kollegiekontoret i Aarhus, der administrerer ca. 5.000 boliger i Aarhus Kommune, kan selv små justeringer reducere energiforbruget. Her er varmemester Ole Fenger Lassen i gang på Tranekollegiet, et nyt kollegium i Vejlby. Foto: Kollegiekontoret i Aarhus
Vinderen af Årets Energispringer Aarhus 2022 blev Aarhus Kommune - Magistratsafdelingen for sundhed og omsorg (MSO) for deres optimering af varmeanlæg i plejeboliger. Troels Ennemark Høiriis, maskinmester hos MSO (i midten), modtog prisen på vegne af afdelingen. Til venstre Lasse Sørensen og til højre Casper Sønnichsen fra Kredsløb. Foto: Kredsløb
Arla Foods har tilmeldt ca. 60.000 kvadratmeter til energi-benchmarking i Energispring Aarhus - blandt andet udviklingscentret Arla Innovation Centre i Skejby. Foto: Arla Foods
Følg pressemeddelelser fra Erhvervsstyrelsen
Skriv dig op her, og modtag pressemeddelelser på e-mail. Indtast din e-mail, klik på abonner, og følg instruktionerne i den udsendte e-mail.
Flere pressemeddelelser fra Erhvervsstyrelsen
Fregatten Jylland opruster med nyt våben: ”Digitalisering er hverken voldsomt svært eller hundedyrt”4.10.2022 09:14:15 CEST | Pressemeddelelse
Med en ambition om at komme tættere på kunderne satser turistattraktionen Fregatten Jylland på digitalisering. Fregattens direktør går forrest, men husker at få organisationen med.
Innovation i samfundets tjeneste: Nu løses en af de store gordiske plastknuder4.10.2022 08:58:28 CEST | Pressemeddelelse
Plastgenanvendelsesvirksomheden Aage Vestergaard Larsen og en række innovationspartnere er på vej med ny teknologi til plastsortering. Virksomhederne bruger innovationssamarbejder til at skabe vækst og arbejdspladser, og innovative virksomheder er med til at løse udfordringerne i den grønne omstilling, lyder det fra miljøklyngen CLEAN.
Oversvømmet af ordrer: Dorthes forretning overlevede COVID-19 med digital hjælp fra EU-projekt4.10.2022 08:31:53 CEST | Pressemeddelelse
Iværksætteren Dorthe Klitgaard Thomsen hittede under COVID-19 med legetøjskasser til børn på abonnement. De mange ordrer fik hendes virksomhed i knæ, men i EU-projektet KOMPAS – Nordjysk kompetenceløft fik virksomheden styr på det digitale og en datadrevet tro på fremtiden.
Kæmpeanlæg halverer klimaaftryk: EU-støtte sender Bornholms passionerede gin-destillatør mod mere vækst3.10.2022 08:43:17 CEST | Pressemeddelelse
Investeringstilskud fra EU-projektet Bæredygtig Bundlinje Bornholm giver master destiller Henrik Nerst mulighed for mere vækst og bæredygtighed.
Klyngernes innovation skaber grønne gennembrud: ”Tidligere stod vi på sidelinjen – nu får vi bolden”30.9.2022 12:42:13 CEST | Pressemeddelelse
Innovation gør grønne idéer til stærke markedsprodukter inden for klima- og energiteknologi. På langt sigt kan det bære den grønne omstilling igennem, lyder det fra en af landets største klyngeorganisationer, Energy Cluster Denmark.
I vores nyhedsrum kan du læse alle vores pressemeddelelser, tilgå materiale i form af billeder og dokumenter samt finde vores kontaktoplysninger.
Via Ritzau, Ritzaus pressetjeneste
+45 33 30 00 00
Store Kongensgade 14, 1264 København K
© Via Ritzau, Ritzaus pressetjeneste 2022